b'\n_START_ARTICLE_\nNixie-putki\n_START_PARAGRAPH_\nNixie-putki eli kylm\xc3\xa4katodin\xc3\xa4ytt\xc3\xb6 on s\xc3\xa4hk\xc3\xb6inen laite, joka n\xc3\xa4ytt\xc3\xa4\xc3\xa4 numeroita tai muuta tietoa hy\xc3\xb6dynt\xc3\xa4m\xc3\xa4ll\xc3\xa4 hehkupurkausta. _NEWLINE_Lasiputkessa on johdinsilmukka-anodi ja useita katodeja, jotka on muotoiltu luvuiksi tai muiksi merkeiksi. Yhden katodin virransy\xc3\xb6tt\xc3\xb6 ymp\xc3\xa4r\xc3\xb6i sen oranssilla hehkupurkauksella. Putki on t\xc3\xa4ytetty matalapaineisella kaasulla, yleens\xc3\xa4 p\xc3\xa4\xc3\xa4osin neonilla, johon on lis\xc3\xa4tty usein v\xc3\xa4h\xc3\xa4n elohopeaa tai argonia (Penningin kaasusekoituksessa). _NEWLINE_Vaikka koje muistuttaa tyhji\xc3\xb6putkea, sen toiminta ei perustu kuumennetun katodin termiseen elektroniemissioon. T\xc3\xa4m\xc3\xa4n vuoksi sit\xc3\xa4 kutsutaankin kylm\xc3\xa4katodiputkeksi, joka on er\xc3\xa4s kaasulla t\xc3\xa4ytetyn putken tyyppi, ja se on neonputken muunnelma. Putket eiv\xc3\xa4t yleens\xc3\xa4 ylit\xc3\xa4 40 \xc2\xb0C l\xc3\xa4mp\xc3\xb6tilaa useimmissa huoneenl\xc3\xa4mm\xc3\xb6n toimintaolosuhteissa.  Saman aikakauden tyhji\xc3\xb6fluoresenssin\xc3\xa4yt\xc3\xb6t perustuvat aivan eri tekniikkaan: niiss\xc3\xa4 on kuumennettava katodi, ohjaushila ja muotoillut anodit. Nixie-putkessa ei ole l\xc3\xa4mmitint\xc3\xa4 eik\xc3\xa4 ohjaushilaa vaan tyypillisesti yksi anodi (johdinsilmukan muotoinen eik\xc3\xa4 sit\xc3\xa4 pid\xc3\xa4 sekoittaa ohjaushilaan) ja paljaasta metallista muotoillut katodit.\n_START_SECTION_\nHistoria\n_START_PARAGRAPH_\nPieni tyhji\xc3\xb6putkien valmistaja, Haydu Brothers Laboratories, valmisti ensimm\xc3\xa4iset Nixie-putket, ja Burroughs Corporation, joka osti Haydun, toi ne markkinoille vuonna 1955.  Nixie-sana on per\xc3\xa4isin Burroughsin NIX I:st\xc3\xa4, joka on lyhenne sanoista "Numeric Indicator eXperimental No. 1", vaikka se saattoi olla ollut sanan merkityksen laajeneminen, jolla perusteltiin "myyttist\xc3\xa4 luomusta". Monet yritykset valmistivat putkesta satoja muunnelmia 1950-luvulta 1990-luvulle asti. Nixie-putken markkinoille tuonut Burroughs Corporation omisti Nixie-nimen tuotemerkkin\xc3\xa4, joten muiden yritysten myymill\xc3\xa4 kylm\xc3\xa4katodin\xc3\xa4yt\xc3\xb6ill\xc3\xa4 oli muita tuotemerkeiksi rekister\xc3\xb6ityj\xc3\xa4 nimi\xc3\xa4, kuten Digitron, Inditron ja Numicator. Kojeen varsinainen yleisnimi on k\xc3\xa4\xc3\xa4nnettyn\xc3\xa4 kylm\xc3\xa4katodineonlukeman\xc3\xa4ytt\xc3\xb6, mutta Nixie-putkea alettiin pian k\xc3\xa4ytt\xc3\xa4\xc3\xa4 yleisnimen\xc3\xa4. _NEWLINE_Burroughsilla oli my\xc3\xb6s toinen Haydun putki, jota voitiin k\xc3\xa4ytt\xc3\xa4\xc3\xa4 digitaalisena laskurina, ja jolla voitiin ohjata suoraan n\xc3\xa4ytt\xc3\xb6n\xc3\xa4 k\xc3\xa4ytett\xc3\xa4v\xc3\xa4\xc3\xa4 Nixie-putkea. Sit\xc3\xa4 kutsuttiin Trochotroniksi ja my\xc3\xb6hemm\xc3\xa4ss\xc3\xa4 muodossaan "Beam-X Switch" -laskuriputkeksi, jonka toinen nimi oli magnetroniristikentt\xc3\xa4putki, koska se oli muunnos magnetronista. Trochotroneja k\xc3\xa4ytettiin UNIVAC 1101 -tietokoneessa, kelloissa ja taajuuslaskimissa. _NEWLINE_Ensimm\xc3\xa4iset Trochotronit ymp\xc3\xa4r\xc3\xb6itiin ontoilla lieri\xc3\xb6m\xc3\xa4isill\xc3\xa4 magneeteilla, joiden p\xc3\xa4iss\xc3\xa4 oli navat. Magneetin sis\xc3\xa4isen kent\xc3\xa4n kentt\xc3\xa4viivat olivat yhdensuuntaisia putken akselin kanssa. Koje oli termist\xc3\xa4 emissiota k\xc3\xa4ytt\xc3\xa4v\xc3\xa4 tyhji\xc3\xb6putki, jonka sis\xc3\xa4ll\xc3\xa4 oli keskuskatodi, kymmenen anodia ja kymmenen "patakohtiota". Kun kohtiot altistettiin magneettikent\xc3\xa4lle ja j\xc3\xa4nnitteelle, elektroneista muodostui paksu kerros (kuten ontelomagnetronissa), joka meni ainoastaan yhdelle anodille. Kun patakohtiot saivat ennalta m\xc3\xa4\xc3\xa4ritellyn levyisen ja j\xc3\xa4nnitteisen virtasyk\xc3\xa4yksen, elektronikerros siirtyi seuraavalle anodille, ja pysyi siell\xc3\xa4 seuraavaan eteenp\xc3\xa4in siirt\xc3\xa4v\xc3\xa4\xc3\xa4n syk\xc3\xa4ykseen asti. Magneettikent\xc3\xa4n suunta m\xc3\xa4\xc3\xa4ritteli laskennan suunnan eik\xc3\xa4 sit\xc3\xa4 voinut k\xc3\xa4\xc3\xa4nt\xc3\xa4\xc3\xa4. Kojeen my\xc3\xb6hemm\xc3\xa4ss\xc3\xa4 versiossa eli "Beam-X Switch":iss\xc3\xa4 iso ja raskas ulkoinen lieri\xc3\xb6magneetti korvattiin kymmenell\xc3\xa4 pienell\xc3\xa4 metelliseoksesta valmistetulla sauvamagneetilla, jotka toimivat my\xc3\xb6s kohtioina. _NEWLINE_Hehkua siirt\xc3\xa4viss\xc3\xa4 laskuriputkissa, jotka ovat p\xc3\xa4\xc3\xa4osin toiminnaltaa samanlaisia kuin Trochotronit, oli hehkupurkaus yhdell\xc3\xa4 p\xc3\xa4\xc3\xa4katodeista, ja se n\xc3\xa4kyi lasikuoren l\xc3\xa4pi. Useimmissa k\xc3\xa4ytetiin neoniin pohjautuvaa kaasuseosta ja kymmenj\xc3\xa4rjestelm\xc3\xa4\xc3\xa4, mutta nopeimmat muunnelmat pohjautuivat argoniin, vetyyn ja muihin kaasuihin, ja ajanlaskuun oli saatavilla muutamia 12 luvun laskureita. N\xc3\xa4ytt\xc3\xb6katodien v\xc3\xa4liset "opaskatodien" ryhm\xc3\xa4t (joissa oli yleens\xc3\xa4 kaksi, mutta joskus kolme tai yksi) liikuttivat hehkua portaittain seuraavalle p\xc3\xa4\xc3\xa4katodille. Tyypi, joissa on kahdesta kolmeen opaskatodia, voivat laskea molempiin suuntiin. Dekatron oli Yhdistyneess\xc3\xa4 kuningaskunnassa tunnettu hehkua siirt\xc3\xa4vien putkien tuotenimi. Tyyppien, joissa oli yhteydet jokaiseen yksitt\xc3\xa4iseen n\xc3\xa4ytt\xc3\xb6katodiin, mik\xc3\xa4 mahdollisti putken asettamisen k\xc3\xa4sin mihin tahansa arvoon, tuotenimeksi tuli Selectron-putki. Yksinkertaisemmat tyypit voitiin ainoastaan nollata tai k\xc3\xa4ytt\xc3\xa4\xc3\xa4 joitakin harvoja esiasetettuja l\xc3\xa4ht\xc3\xb6arvoja. _NEWLINE_1930-luvulla patentoitiin laitteita, jotka toimivat samoin kuin alkuper\xc3\xa4inen Nixie-putki, ja National Union Co. toi ensimm\xc3\xa4iset massatuotetut n\xc3\xa4ytt\xc3\xb6putket markkinoille vuonna 1954 tuotenimell\xc3\xa4 Inditron. Niiden rakenne oli kuitenkin hiomattomampi, keskim\xc3\xa4\xc3\xa4r\xc3\xa4inen kestoik\xc3\xa4 lyhyempi, ja nille ei l\xc3\xb6ytynyt kovin montaa k\xc3\xa4ytt\xc3\xb6kohdetta, mik\xc3\xa4 johtui niiden monimutkaisesta reuna-alueesta.\n_START_SECTION_\nRakenne ja toiminta\n_START_PARAGRAPH_\nNixie-putken yleisimm\xc3\xa4ss\xc3\xa4 versiossa on kymmenen katodia, jotka on muotoiltu lukujen 0-9 muotoisiksi sek\xc3\xa4 toisinaan my\xc3\xb6s desimaalipiste tai kaksi, mutta on my\xc3\xb6s muunnelmia, joissa on eri kirjaimia, opasteita ja merkkej\xc3\xa4. Koska numerot ja muut merkit on j\xc3\xa4rjestetty per\xc3\xa4kk\xc3\xa4in, jokainen niist\xc3\xa4 n\xc3\xa4kyy eri syvyydess\xc3\xa4, mik\xc3\xa4 antaa Nixie-putkille selv\xc3\xa4n ulkon\xc3\xa4\xc3\xb6n. Samantapainen laite, Pixie-putki, k\xc3\xa4ytt\xc3\xa4\xc3\xa4 kaavainta, jossa on lukujen muotoiset rei\xc3\xa4t muotoiltujen katodien sijaan. Joissakin ven\xc3\xa4l\xc3\xa4isiss\xc3\xa4 Nixie-putkissa, kuten \xd0\x98H-14:ss\xc3\xa4 (IN-14:ss\xc3\xa4), k\xc3\xa4ytettiin yl\xc3\xb6salaisin olevaa lukua 2 lukuna 5, tiett\xc3\xa4v\xc3\xa4sti valmistuskustannusten s\xc3\xa4\xc3\xa4st\xc3\xa4miseksi, koska sille ei ole muutakaan selke\xc3\xa4\xc3\xa4 teknist\xc3\xa4 tai esteettist\xc3\xa4 syyt\xc3\xa4. _NEWLINE_Jokainen katodi voidaan saada hehkumaan tunnusomaisesti neonin punaoranssin v\xc3\xa4risen\xc3\xa4 sy\xc3\xb6tt\xc3\xa4m\xc3\xa4ll\xc3\xa4 muutaman milliampeerin 170\xc2\xa0V tasavirtaa, joka on l\xc3\xa4pily\xc3\xb6ntij\xc3\xa4nnitteen alapuolella. Virran rajoitus toteutetaan tavallisesti muutaman kymmenen tuhannen ohmin anodivastuksella. Nixie-putkilla on negatiivinen resistanssi, ja ne yll\xc3\xa4pit\xc3\xa4v\xc3\xa4t hehkunsa tyypillisesti 20-30\xc2\xa0V l\xc3\xa4pily\xc3\xb6ntij\xc3\xa4nnitteen alapuolella. Tyypeiss\xc3\xa4 on joitakin v\xc3\xa4rimuunnelmia, jotka johtuvat k\xc3\xa4ytett\xc3\xa4vist\xc3\xa4 erilaisista kaasuseoksista. My\xc3\xb6hempiin pidemm\xc3\xa4n k\xc3\xa4ytt\xc3\xb6i\xc3\xa4n putkiin on lis\xc3\xa4tty elohopeaa sputteroinnin v\xc3\xa4hent\xc3\xa4miseksi, mink\xc3\xa4 vuoksi niiden l\xc3\xa4hett\xc3\xa4m\xc3\xa4 valo on siniseen tai sinipunaiseen vivahtavaa. N\xc3\xa4m\xc3\xa4 v\xc3\xa4rit suodetaan joissakin putkissa pois lasin punaisella tai oranssilla suodinpinnoitteella. _NEWLINE_Er\xc3\xa4s Nixie-putken eduista on se, ett\xc3\xa4 katodit on muotoiltu typografisesti todellisten merkkien muotoisiksi. Ne eiv\xc3\xa4t ole numeerisessa j\xc3\xa4rjestyksess\xc3\xa4 suurimmassa osassa tyypeist\xc3\xa4, vaan ne j\xc3\xa4rjestetty siten, ett\xc3\xa4 etummaiset katodit piment\xc3\xa4v\xc3\xa4t takimmaisia mahdollisimman v\xc3\xa4h\xc3\xa4n. Yksi t\xc3\xa4llainen j\xc3\xa4rjestys on 6 7 5 8 4 3 9 2 0 1 edest\xc3\xa4 taakse.   Ven\xc3\xa4l\xc3\xa4isiss\xc3\xa4 \xd0\x98H-12A (IN-12A) ja \xd0\x98H-12B (IN-12B) -putkissa k\xc3\xa4ytet\xc3\xa4\xc3\xa4n j\xc3\xa4rjestyst\xc3\xa4 1 6 2 7 5 0 4 9 8 3 edest\xc3\xa4 taakse, jossa 5 on yl\xc3\xb6salaisin oleva 2. 12B-putkissa on desimaalipiste pohjalla, kaukana vasemmalla, lukujen 8 ja 3 v\xc3\xa4liss\xc3\xa4.\n_START_SECTION_\nVaihtoehdot ja seuraajat\n_START_PARAGRAPH_\nMuita samaan aikaan k\xc3\xa4yt\xc3\xb6ss\xc3\xa4 olleita numeerisia n\xc3\xa4ytt\xc3\xb6tekniikoita olivat taustavalaistut transparenssin\xc3\xa4yt\xc3\xb6t, valoputket, taka- ja reunavalaistut valo-opasten\xc3\xa4yt\xc3\xb6t (joissa kaikissa k\xc3\xa4ytettiin hehku- tai neonlamppuja valaisemiseen), Numitron-hehkulankan\xc3\xa4yt\xc3\xb6t, Panaplexin 7-osaiset n\xc3\xa4yt\xc3\xb6t sek\xc3\xa4 tyhji\xc3\xb6fluoresenssin\xc3\xa4ytt\xc3\xb6putket. Ennen kuin Nixie-putket yleistyiv\xc3\xa4t, numeeriset n\xc3\xa4yt\xc3\xb6t olivat p\xc3\xa4\xc3\xa4osin mekaanisia, ja niiss\xc3\xa4 k\xc3\xa4ytettiin askelmekanismia numeroiden n\xc3\xa4ytt\xc3\xa4miseen joko suoraan k\xc3\xa4ytt\xc3\xa4m\xc3\xa4ll\xc3\xa4 moottoreiden py\xc3\xb6ritt\xc3\xa4mi\xc3\xa4 lieri\xc3\xb6laakereita, joihin oli painettu luvut, tai ep\xc3\xa4suorasti johdottamalla askelkytkinten l\xc3\xa4hd\xc3\xb6t ilmaisinvaloille. My\xc3\xb6hemmin askelkytkimi\xc3\xa4 k\xc3\xa4ytettiin joissakin vanhanmallisissa kelloissa ohjaamaan Nixie-putkia. _NEWLINE_Loistediodit ja tyhji\xc3\xb6fluoresenssin\xc3\xa4yt\xc3\xb6t syrj\xc3\xa4yttiv\xc3\xa4t Nixie-putket 1970-luvulla, usein 7-osaisina n\xc3\xa4ytt\xc3\xb6in\xc3\xa4. Tyhji\xc3\xb6fluoresenssin\xc3\xa4yt\xc3\xb6iss\xc3\xa4 k\xc3\xa4ytet\xc3\xa4\xc3\xa4n kuumaa hehkulankaa elektronien emittoimiseen, ohjaushilaa ja loisteaineella pinnoitettuja anodeja, jotka ovat samanlaisia kuin kuvaputkessa. Anodeista on muotoiltu numeroiden lohkoja, kuvapisteit\xc3\xa4 tai kokonaisia kirjaimia, merkkej\xc3\xa4 tai sanoja. Nixie-putket tarvitsevat yleens\xc3\xa4 180 volttia hehkuakseen, mutta tyhji\xc3\xb6fluoresenssin\xc3\xa4yt\xc3\xb6t tarvitsevat melko pienen k\xc3\xa4ytt\xc3\xb6j\xc3\xa4nnitteen, joten niit\xc3\xa4 on helpompi ja halvempi k\xc3\xa4ytt\xc3\xa4\xc3\xa4. Tyhji\xc3\xb6fluoresenssin\xc3\xa4ytt\xc3\xb6jen sis\xc3\xa4inen rakenne on yksinkertainen, joten niiden kuva on kirkas, ter\xc3\xa4v\xc3\xa4 ja rajoittamaton. Tyhji\xc3\xb6fluoresenssin\xc3\xa4yt\xc3\xb6n lasikuorta ei ole t\xc3\xa4ytetty matalapaineisella kaasuseoksella kuten Nixie-putkessa, vaan se on tehty tyhji\xc3\xb6ksi. _NEWLINE_Nixie-putkien ohjaamiseen oli saatavilla korkeaj\xc3\xa4nnitteisi\xc3\xa4 piirisiruja, kuten 7441/74141. Loistediodit sopivat paremmin pienj\xc3\xa4nnitteisiin mikropiireihin, mik\xc3\xa4 oli etu esimerkiksi taskulaskimissa, digitaalikelloissa ja k\xc3\xa4dess\xc3\xa4 pidett\xc3\xa4viss\xc3\xa4 mittalaiteissa. Ledit ovat paljon pienempi\xc3\xa4 ja vankempia, koska niiss\xc3\xa4 ei ole haurasta lasikuorta, ja ne kuluttavat v\xc3\xa4hemm\xc3\xa4n virtaa kuin saman k\xc3\xa4ytt\xc3\xb6tarkoituksen tyhji\xc3\xb6fluoresenssin\xc3\xa4yt\xc3\xb6t tai Nixie-putket.\n_START_SECTION_\nUudelleensyntyminen\n_START_PARAGRAPH_\nMonet elektroniikkaharrastajat ovat osoittaneet kiinnostusta Nixie-putkien elvytt\xc3\xa4miseen johtuen heid\xc3\xa4n tyytym\xc3\xa4tt\xc3\xb6myydest\xc3\xa4\xc3\xa4n nykyaikaisten digitaalisten n\xc3\xa4ytt\xc3\xb6jen ulkon\xc3\xa4k\xc3\xb6\xc3\xb6n ja nostalgisesta kiintymyksest\xc3\xa4 vanhanaikaisen tekniikan tyyliin.  Myym\xc3\xa4tt\xc3\xb6mi\xc3\xa4 putkia, jotka ovat olleet varastoissa vuosikymmeni\xc3\xa4, ostetaan ja k\xc3\xa4ytet\xc3\xa4\xc3\xa4n etenkin kotitekoisissa digitaalikelloissa.    Kylm\xc3\xa4katodin\xc3\xa4ytt\xc3\xb6j\xc3\xa4 pidettiin kultakautenaan yleisesti liian kalliina massatuotettuihin kuluttajatuotteisiin kuten kelloihin.  Nykyinen kysynn\xc3\xa4n paisuminen on saanut etenkin suurten putkien hinnat nousemaan merkitt\xc3\xa4v\xc3\xa4sti, ja suurimmat Nixie-putket ovat p\xc3\xa4\xc3\xa4osin ker\xc3\xa4ilij\xc3\xb6iden k\xc3\xa4siss\xc3\xa4. Rodan CD47/GR-414:a (220 mm korkea) on myyty satojen dollareiden kappalehinnalla, sill\xc3\xa4 n\xc3\xa4m\xc3\xa4 putket ovat todella harvinaisia. My\xc3\xb6s muiden suurten, yli 25 mm korkeiden, lukuja n\xc3\xa4ytt\xc3\xa4vien Nixie-putkien hinnat ovat kaksin- tai kolminkertaistuneet tai kasvaneet jopa enemm\xc3\xa4n vuotten 1998 ja 2005 v\xc3\xa4lill\xc3\xa4. _NEWLINE__NEWLINE_Putken itsens\xc3\xa4 lis\xc3\xa4ksi tarvitaan my\xc3\xb6s suhteellisen korkeaj\xc3\xa4nnitteinen piiri putkea ohjaamaan. Alkuper\xc3\xa4iset 7400-sarjan yhdennetyt ohjauspiirit, kuten 74141 BCD -dekooderiohjain, ovat olleet pitk\xc3\xa4\xc3\xa4n pois tuotannosta, ja ne ovat harvinaisempia kuin NOS-putket. Valko-Ven\xc3\xa4j\xc3\xa4n luettelon mukaan 74141 ja sen neuvostovastine K155ID1 ovat edelleen tuotannossa. Nykyisin on saatavilla halpoja ja nykyaikaisia liitostransistoreja korkeaj\xc3\xa4nnitteisill\xc3\xa4 nimellisarvoilla (esim. MPSA92 ja MPSA42), mik\xc3\xa4 on ep\xc3\xa4tavallinen esimerkki alkuper\xc3\xa4isen mikropiirirakenteen korvaamisesta erillisill\xc3\xa4 transistoreilla.'